

 BOSANSKO FILOLOŠKO DRUŠTVO

Adresa: Franje Račkoga 1, 71000 Sarajevo, Bosna i Hercegovina ID: 4200856220005 Telefon: (00387)33253195 PDV: nije obveznik

Internetska stranica: http://www.bfd.ba Žiroračun: 1990490005777949 (Sparkasse Bank)

**MEĐUNARODNA NAUČNA KONFERENCIJA**

**SARAJEVSKI FILOLOŠKI SUSRETI 8**

**(SARAJEVO, 23–24. OKTOBRA 2025)**

## *Poziv za učešće*

Sarajevski filološki susreti jesu međunarodna naučna konferencija čiji je organizator Bosansko filološko društvo u Sarajevu. Riječ je o naučnom skupu iz oblasti filologije, tj. lingvistike i nauke o književnosti, koji se održava svake druge godine u Sarajevu. Prvi Sarajevski filološki susreti održani su 2010. godine. U radu dosadašnjih sedam konferencija učestvovalo je više od 470 istraživača iz desetak evropskih zemalja.

 Sarajevski filološki susreti 8 bit će posvećeni sljedećim temama:

 I. Lingvistika

Pragmatička dimenzija rečenice i teksta

Konverzija i rubni mehanizmi tvorbe riječi

II. Nauka o književnosti

Logorsko iskustvo u književnosti

Književne prakse u Bosni i Hercegovini u 21. stoljeću

Sarajevski filološki susreti 8 održat će se **23. i 24. oktobra 2025. godine** u Sarajevu.

 Uz bosanski jezik, radni su jezici konferencije i svi drugi slavenski jezici te engleski jezik.

Prijave za učešće na konferenciji podnose se na jeziku konferencijskog izlaganja isključivo putem **elektronskog prijavnog obrasca** koji ste dobili uz ovaj poziv, na adresu 8.sarajevskifiloloskisusreti@gmail.com, najkasnije do **15. juna 2025. godine**. Obavještenje o prihvatanju učešća učesnici konferencije dobit će najkasnije do **15. jula 2025. godine**.

 Učesnici konferencije sami snose putne troškove te troškove boravka u Sarajevu. Organizator će učesnicima pružiti pomoć i poslati sve potrebne obavijesti u vezi sa smještajem i boravkom u Sarajevu. Učesnici konferencije bit će uredno obavještavani i o drugim pojedinostima važnim za njihov boravak u Sarajevu i učešće na konferenciji.

 Kotizacija za učešće na konferenciji iznosi **100 KM (50 eura)**, a za doktorande **50 KM (25 eura)**. Kotizacija se plaća prilikom registracije prvoga dana konferencije.

Plaćanjem kotizacije učestvujete u pokrivanju troškova konferencije te pripreme i štampanja zbornika radova.

Preliminarni program konferencije bit će dostupan najkasnije do **15. septembra 2025. godine**, dok će konačni program konferencije učesnici dobiti najkasnije do **15. oktobra 2025. godine**.

Prihvaćena konferencijska izlaganja bit će objavljena u zasebnom zborniku konferencijskih radova u izdanju Bosanskoga filološkog društva. Konačne verzije konferencijskih izlaganja namijenjene objavljivanju u zborniku radova trebaju biti dostavljene u elektronskom obliku na adresu elektronske pošte 8.sarajevskifiloloskisusreti@gmail.com najkasnije do **15. aprila 2026. godine**. Cjelovite upute za oblikovanje konačnih verzija konferencijskih izlaganja namijenjenih objavljivanju u zborniku dostupne su na internetskoj stranici organizatora [www.bfd.ba](http://www.bfd.ba).

Za sve dodatne obavijesti i pojašnjenja potrebno je obratiti se na adresu elektronske pošte 8.sarajevskifiloloskisusreti@gmail.com.

Predsjednik Organizacionog odbora

Vanr. prof. dr. Nehrudin Rebihić

Sekretar Organizacionog odbora

Aldina Šaljić, MA

Organizacioni odbor

Prof. dr. Halid Bulić

Prof. dr. Munir Drkić

Doc. dr. Azra Hodžić-Čavkić

Prof. dr. Adnan Kadrić

Prof. dr. Sanjin Kodrić

Prof. dr. Ksenija Kondali

Prof. dr. Munir Mujić

Prof. dr. Ismail Palić

Prof. dr. Vahidin Preljević

Prof. dr. Nehrudin Rebihić

Prof. dr. Mirza Sarajkić

Elmir Spahić, MA